5 parfuurmterme wat jy moet ken - Goeie Huishouding
Tuis » 5 parfuurmterme wat jy moet ken
5 parfuurmterme wat jy moet ken
So DIS wat dit beteken!
Wanneer dit by parfuum kom, is daar baie verskillende terme wat gebruik word om die geur te beskryf, hoe dit ruik en hoe lank dit hou. Ons het die vyf algemeenste terme vir jou uiteengesit sodat jy saam met die kenners oor geur kan praat.
Wanneer vroue hul fyngeur dra, wil hulle graag hê dat ’n lieflike geur hulle volg. Dit is presies wat sillage, ’n Franse woord, uitgespreek as “sie-jaazh”, is. Die sillage is afhanklik van die alkohol-tot-geur-verhouding in die botteltjie – hoe laer die alkoholinhoud is, hoe groter is die kans dat jou geur ’n goeie sillage sal hê.
Lees ook: Ontdek jou perfekte fyngeur
Note is hoofsaaklik die bestanddele waaruit ’n geur bestaan en word in drie vlakke verdeel, naamlik top-, middel- en basisnote. Die topnoot is wat jy by aanwending ruik. Nadat dit verdamp het, kan jy die middelnoot, of hart, ruik en die basisnoot is die een wat bly talm totdat die parfuum van jou vel afgewas word.
Parfuums bevat ’n magdom note wat saam ’n unieke geur vrystel. ’n Akkoord is wanneer ’n nuwe bestanddeel, of noot, geskep word deur ’n kombinasie van bestanddele te gebruik wat, wanneer hulle meng, ’n splinternuwe noot voortbring wat by die parfuum gevoeg word om iets nuuts en innoverends te skep.
Parfuums kom in vier verskillende konsentrasies voor, naamlik parfum, eau de parfum, eau de toilette en eau de cologne, waarvan parfum die sterkste en cologne die swakste is. Die konsentrasie is ’n aanduiding van die parfuum-tot-alkohol-verhouding in die botteltjie sodat vroue ’n geur kan kies op grond van hoe sterk of hoe subtiel hulle hul geur verkies.
Wanneer die top- en middelnote verdamp het en net die talmende basisnoot oorbly, word daar na drydown verwys. Hoe lank dit neem om hierdie punt te bereik, sowel as hoe dit gaan ruik, verskil van persoon tot persoon. Daarom dan dat dieselfde parfuum verskillend aan verskillende mense ruik (en waarom dit so belangrik is om ’n fyngeur te vind wat aan die begin van die dag net so lekker soos aan die einde ruik).
’n Grimeerkunstenaar wend haar grimering binne 5 minute aan
Dis tyd vir ’n bietjie glinster en glans